Zindzi Mandela smoor pa se droom verder | Netwerk24
Deur Leser 21 Junie 2019 00:00
Dit is betreurenswaardig dat Zindzi Mandela, Suid-Afrika se ambassadeur in Denemarke, in 'n tyd waar versoening so broodnodig is, uitsprake maak met so 'n fel rassistiese ondertoon.
'n Mens sou verwag dat oudpres. Nelson Mandela se kinders sy vaandel van versoening met eer sou dra.
En dat hulle sy droom van 'n verenigde Suid-Afrika sou uitleef.
Zindzi se uitsprake weerlê dit ongelukkig.
Sy, soos elke ander landsburger, het 'n verantwoordelikheid om van ons samelewing 'n beter plek te maak. Al wil sy dit voorhou dat sy eerder in haar ma se voetspore loop as dié van haar pa, het sy geen reg om wit mense op 'n internasionale platform uit te kryt nie.
Dat sy "verkeerd" aangehaal is of dat haar Twitter-rekening gekaap is?
Ons ken ongelukkig albei van hierdie agterdeure waarby die ANC-amptenare uithardloop as die vuur te warm word.
Al wat sy hierdeur bereik, is om haar pa se droom van 'n verenigde Suid-Afrika verder in die kiem te smoor.